Document ID: 32007R0102

KOMISJONI MÄÄRUS (EÜ) nr 102/2007,
2. veebruar 2007,
millega võetakse vastu nõukogu määruses (EÜ) nr 577/98 sätestatud ning võõrtööliste ja nende otseste järeltulijate olukorda tööturul käsitleva lisaküsimustiku täpsustused aastaks 2008 ja muudetakse määrust (EÜ) nr 430/2005
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 9. märtsi 1998. aasta määrust (EÜ) nr 577/98 tööjõu valikvaatluse korraldamise kohta ühenduses, (1) eriti selle artikli 4 lõiget 2,
ning arvestades järgmist:
(1)
Euroopa Ülemkogu kohtumisel Thessalonikis 2003. aasta juunis leiti, et sisserändajate edukas integratsioon soodustab sotsiaalse ühtekuuluvuse ja majandusliku heaolu saavutamist ning Euroopa Liidu ees seisvate rahvastiku- ja majandusprobleemidega seotud ülesannete lahendamist, ning kutsuti üles sellega seotud edasise tegevuse toetamisele. Lisaks nõuti Euroopa Ülemkogul nimetatud küsimuste täpset ja objektiivset analüüsi, et arendada ja edendada poliitilisi algatusi sisserände tõhusamaks ohjamiseks Euroopas. Vajadust tõhusama integratsioonipoliitika järele rõhutati veel kord Haagi programmis, mis võeti vastu Euroopa Ülemkogul Brüsselis 2004. aasta novembris.
(2)
Nagu juba esile toodud esimeses sisserände ja integratsiooni aastaaruandes, (2) on töö saamise võimaluse puudumine osutunud integreerumise seisukohast kõige suuremaks takistuseks ja seega liikmesriikide integratsioonipoliitika kõige tähtsamaks poliitiliseks prioriteediks.
(3)
Seepärast on vaja igakülgset ja võrreldavat andmekogumit võõrtööliste ja nende otseste järeltulijate olukorra kohta tööturul, et jälgida edusamme Euroopa tööhõivestrateegia ja osalusühiskonna protsesside ühiste eesmärkide saavutamisel.
(4)
Komisjoni ettepaneku Euroopa Parlamendi ja nõukogu otsuse kohta (millega kehtestatakse ühenduse tööhõive ja sotsiaalse solidaarsuse programm PROGRESS) (3) 1. osas “Tööhõive” sätestatakse asjakohaste meetmete, sealhulgas statistikaalaste meetmete rahastamine. Käesoleva määrusega tuleks nimetatud meetmeid rakendada.
(5)
Komisjoni 7. märtsi 2005. aasta määruses (EÜ) nr 384/2005, millega võetakse vastu nõukogu määruses (EÜ) nr 577/98 sätestatud tööjõu valikvaatluse lisaküsimustike kava aastateks 2007-2009, (4) on juba esitatud lisaküsimustik, mis käsitleb võõrtööliste ja nende otseste järeltulijate olukorda tööturul. Selle küsimustiku muutujate loend tuleks kindlaks määrata enne 2006. aasta detsembrit.
(6)
Samuti sätestatakse määruses (EÜ) nr 384/2005, et 2008. aasta küsimustiku rakendamine sõltub käimasolevate ning enne 2005. aasta lõppu lõppevate teostatavusuuringute tulemustest. Eurostat esitles nimetatud teostatavusuuringute tulemusi liikmesriikide sotsiaalstatistika valdkonna juhtide kohtumisel septembris 2005. Jõuti järeldusele, et liikmesriigid peaksid jätkama 2008. aasta küsimustiku ettevalmistamist.
(7)
Esitatavate andmete usaldusväärsuse ja kvaliteedi tagamiseks peaksid mõned käesoleva määruse lisas kirjeldatud muutujad olema nendele liikmesriikidele vabatahtlikud, kus valimisse kuuluvate sisserändajate osa on väike.
(8)
On vaja muuta komisjoni 15. märtsi 2005. aasta määruse (EÜ) nr 430/2005 (millega rakendatakse nõukogu määrust (EÜ) nr 577/98 tööjõu valikvaatluse korraldamise kohta ühenduses seoses andmeedastuses alates 2006. aastast kasutatava klassifikatsiooniga ja alavalimi kasutamisega struktuuriliste muutujate kohta andmete kogumiseks) (5) II lisas olevaid veerge 19/20, et suurendada selle analüüsi asjakohasust, mis käsitleb võõrtööliste olukorda tööturul, kogudes teavet vastuvõtvasse riiki saabumise aasta kohta ja vanuse kohta saabumise ajal, mis jäävad kaheks põhiliseks seletavaks muutujaks, mille alusel analüüsitakse tööturule integreerumise protsessi.
(9)
Käesoleva määrusega ette nähtud meetmed on kooskõlas statistikaprogrammi komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Lisas on sätestatud üksikasjalik loend muutujatest, mida kogutakse 2008. aastal lisaküsimustiku jaoks, mis käsitleb võõrtööliste ja nende otseste järeltulijate olukorda tööturul.
Artikkel 2
Lisa veerud 213, 214, 215, 216, 217, 218 ja 219 ei ole kohustuslikud Tšehhi Vabariigile, Taanile, Eestile, Lätile, Leedule, Ungarile, Maltale, Poolale, Sloveeniale, Slovakkiale ja Soomele.
Artikkel 3
Määruse (EÜ) nr 430/2005 II lisas asendatakse veerg 19/20 järgmise tekstiga:
“YEARESID
19/20
AASTA
Selles riigis elatud aastad
Kõik”
00
Sündinud selles riigis
01-99
Selles riigis elatud aastate arv
Tühi
Vastus puudub
Artikkel 4
Käesolev määrus jõustub seitsmendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 2. veebruar 2007

Labels: 12
0
9
19